中秋放舟
作者：姚勉
朝代：宋

paragraphs: 玉壺瀟灑澄風露，一派銀河卷輕素。
九秋此夜恰平分，冰輪碾上青霄路。
繞枝散亂驚飛鵲，搗藥分明見靈兔。
荻花冷浸一汀水，桂子香飄半天霧。
江山如畫洗塵目，風景入詩多秀句。
乘風緩放牛渚舟，仰空長歌赤壁賦。
狂來舉楫直欲舞，興到行盃不知數。
此江流水自千古，此月照人知幾度。
一年好處在今宵，不到天明莫歸去。